കുരുമുളകിലും റബറിലും മുന്നേറ്റം വിപണി വിശേഷംകെ.ബി. ഉദയഭാനു കുരുമുളകിലും റബറിലും ബുള് തരംഗം. ചരക്കുക്ഷാമം വാങ്ങലുകാരെ അസ്വസ്ഥരാക്കുന്നു. ഏലക്ക ഉത്പാദനരംഗം സജീവം. ലേല കേന്ദ്രങ്ങളില് ചരക്കുവരവ് ഉയര്ന്നു തുടങ്ങിയത് വിലക്കയറ്റത്തിന് തടസമായി. ദീപാവലി ഡിമാന്ഡില് വെളിച്ചെണ്ണ പ്രതീക്ഷ നിലനിര്ത്തുന്നു. അന്താരാഷ്ട്ര സ്വര്ണ വില 1800 ഡോളറിനു മുകളില് ഇടംപിടിക്കാന് ശ്രമം തുടങ്ങി. കുരുമുളക് പ്രതികൂല കാലാവസ്ഥയില് കുരുമുളകു തിരികള്ക്കുനേരിട്ട തിരിച്ചടി ഉത്പന്ന വില കുതിച്ചുകയറാന് അവസരമൊരുക്കി. കനത്ത മഴയും കാറ്റും മൂലം കുരുമുളകുകൊടികളില്നിന്നു തിരികള് അമിതമായി അടര്ന്നു വീണതായാണു കാര്ഷിക മേഖലകളില്നിന്നുള്ള ആദ്യസൂചനകള്. ഇതു മൂലം അടുത്ത സീസണില് നേരത്തേ കണക്കു കൂട്ടിയതിലും ഉത്പാദനം വന്തോതില് കുറഞ്ഞാല് 2022ല് ആഭ്യന്തര മാര്ക്കറ്റില് ചരക്കുക്ഷാമം രൂക്ഷമാവും.തുലാമാസമായെങ്കിലും സംസ്ഥാനത്തേക്കു തുലാവര്ഷം ഇനിയും പ്രവേശിച്ചിട്ടില്ല. എന്നാല്, ബംഗാള് ഉള്ക്കടലില് വടക്കുകിഴക്കന് കാറ്റ് ശക്തമാകുന്നതു വിലയിരുത്തിയാല് കാലവര്ഷം രണ്ടു ദിവസത്തിനകം രംഗം വിടാം. ഒപ്പം ദക്ഷിണേന്ത്യയില് തുലാവര്ഷത്തിനു തുടക്കമാകാനുള്ള സാധ്യത തെളിയുന്നതു കാര്ഷിക മേഖലയ്ക്ക് ഗുണകരമാവും. ഇതിനിടയില് വിദേശകുരുമുളക് ഇറക്കുമതിക്കു തടയിടാന് സംസ്ഥാനം അടിയന്തര നീക്കം നടത്തേണ്ട അവസരമായിക്കഴിഞ്ഞു. കേന്ദ്രത്തില് ആവശ്യമായ സമ്മര്ദം ചെലുത്തിയാല് മാത്രമേ നമ്മുടെ കര്ഷകര്ക്ക് ന്യായവിലയ്ക്ക് അവരുടെ വിള വിറ്റഴിക്കാനാവൂ. വിദേശ കര്ഷകരുടെ ഉത്പന്നം വിറ്റഴിക്കുന്നതിനുള്ള പ്രമുഖവിപണിയാണ് നിലവില് ഇന്ത്യ.ഈ സ്ഥിതിയില് മാറ്റമുണ്ടാവണമെങ്കില് സംസ്ഥാന കൃഷിമന്ത്രി തന്നെ ഉണര്ന്ന് പ്രവര്ത്തിക്കേണ്ടതായുണ്ട്. ശ്രീലങ്കയില്നിന്നുള്ള ചരക്കിനു തടയിടാനാവില്ലെങ്കിലും മറ്റുരാജ്യങ്ങളുടെ മുളകുവരവിന് മൂക്കുകയറിട്ടാല് മാത്രമേ ദക്ഷിണേന്ത്യന് കുരുമുളകിനു പഴയ പ്രതാപം വീണ്ടെടുക്കാനാവൂ. ദീപാവലിവരെയുള്ള ആവശ്യങ്ങള്ക്കുവേണ്ട ചരക്ക് സംഭരണത്തിന്റെ തിരക്കിലാണ് ആഭ്യന്തര വ്യാപാരികള്. കൊച്ചിയില് കുരുമുളകുവില ക്വിന്റലിന് 1200 രൂപ ഉയര്ന്നു. വിപണി ബുള്ളിഷാണെന്ന കാര്യം മുന്വാരങ്ങളില് വ്യക്തമാക്കിയതു ശരിവയ്ക്കും വിധമാണ് ഉത്പന്ന വില ഉയരുന്നത്. അണ്ഗാര്ബിള്ഡ് കുരുമുളക് 42,300 രൂപയിലും ഗാര്ബിള്ഡ് മുളകുവില 44,300 രൂപയിലുമാണ്. ഏലം ഏലക്ക വിളവെടുപ്പുരംഗം ഉണര്വിലാണെങ്കിലും കര്ഷകരുടെ പ്രതീക്ഷയ്ക്കൊത്ത് വില ഉയരുന്നില്ല. വിളവെടുപ്പു പുരോഗമിക്കുന്നതിനൊപ്പം പ്രമുഖ ലേലകേന്ദ്രങ്ങളില് വരവു മാസത്തിന്റെ ആദ്യ വാരങ്ങളെ അപേക്ഷിച്ച് ഉയര്ന്നു. ദീപാവലിക്കു മുന്നോടിയായുള്ള സംഭരണം ഒരു വശത്തു പുരോഗമിക്കുന്നു. കയറ്റുമതിക്കാര് മികച്ചയിനം ചരക്കില് താത്പര്യം കാണിച്ചു. ശരാശരി ഇനങ്ങള്ക്കു ലഭിച്ച ഉയര്ന്നവില വാരാന്ത്യം കൊച്ചിയില് നടന്ന ലേലത്തിലെ 1057 രൂപയാണ്കിലോയ്ക്ക്. വാരാരംഭത്തില് വണ്ടന്മേട്ടില് നടന്ന ലേലത്തില് മികച്ചയിനങ്ങള്ക്ക് കിലോയ്ക്ക് 1889 രൂപവരെ കയറിയെങ്കിലും പിന്നീട് അത്തരം ഒരു മുന്നേറ്റമുണ്ടായില്ല. വാരാന്ത്യം വില 1473 രൂപയിലാണ്. ജാതിക്ക ഉത്തരേന്ത്യന് പിന്ബലത്തില് ജാതിക്ക, ജാതിപത്രി വില്പ്പന രംഗം സജീവം. കയറ്റുമതിക്കാരും ആഭ്യന്തര ഇടപാടുകാര്ക്കൊപ്പം ചരക്കു സംഭരിക്കുന്നു. കാര്ഷികമേഖലയില്നിന്നുള്ള ജാതിക്ക നീക്കം ചുരുങ്ങിയതു നിരക്ക് മെച്ചപ്പെടുത്തുമെന്ന കണക്കുകൂട്ടലിലാണ് സ്റ്റോക്കിസ്റ്റുകള്. ജാതിക്ക തൊണ്ടന് കിലോയ്ക്ക് 300, ജാതിപരിപ്പ് 600650, ജാതിപത്രി 1300 രൂപ. റബര് ഇന്ത്യന് മാര്ക്കറ്റില് റബര്വിലയില് കുതിപ്പ്. റബര് ടാപ്പിംഗ് രംഗം സ്തംഭിച്ചതിനാല് സംസ്ഥാനത്തു ഷീറ്റ് ലഭ്യത കുറഞ്ഞതു ടയര് നിര്മാതാക്കളെയും ഇതര വ്യവസായികളെയും അസ്വസ്സ്ഥരാക്കി. നിലവിലെ കാലാവസ്ഥ കണക്കിലെടുത്തല് റബര്വെട്ട് സജീവമാകാന് നവംബര്വരെ കാത്തിരിക്കേണ്ട അവസ്ഥയാണ്. സ്റ്റോക്കിസ്റ്റുകള് ചരക്കില് പിടിമുറുക്കിയതു വില ഉയര്ത്തി ഷീറ്റ് ശേഖരിക്കാന് കന്പനി സപ്ലയര്മാരെ പ്രേരിപ്പിച്ചു. ടയര് നിര്മാതാക്കള് ആര്എസ്എസ് നാലാം ഗ്രേഡ് 17,000 രൂപയില്നിന്ന് 17,300 ലേക്ക് ഉയര്ത്തിയെങ്കിലും കാര്യമായി ചരക്കു ലഭിച്ചില്ലെന്നാണ് വിപണിയില്നിന്നുള്ള വിവരം. അഞ്ചാം ഗ്രേഡ് 16,40016,800 രൂപയില്നിന്ന് 16,70017,100 രൂപയായി. നാളികേരം കൊച്ചിയില് നാളികേരോത്പന്നങ്ങളുടെ വില തുടര്ച്ചയായ പത്താം ദിവസവും സ്റ്റെഡി. മില്ലുകാര് കൊപ്ര സംഭരണം നിയന്ത്രിച്ചതു മുന്നേറ്റത്തിനു തടസമായി. അതേസമയം ദീപാവലി അടുത്തതിനാല് വെളിച്ചെണ്ണയ്ക്കു ഡിമാന്ഡ് ഉയരുമെന്ന നിഗമനത്തില് കാങ്കയത്തെ മില്ലുകാര് വന്തോതില് എണ്ണ റിലീസിംഗിനുള്ള തയാറെടുപ്പിലാണ്. ഉത്സവ ഡിമാന്ഡില് വില ഉയര്ത്താനുള്ള ശ്രമം എത്രമാത്രം വിജയിക്കുമെന്നത് ഇനിയും വ്യക്തമല്ല. പ്രദേശികതലത്തില് വെളിച്ചെണ്ണയ്ക്കു ഡിമാന്ഡ് കുറവാണ്. മുന് കാലങ്ങളില് ദീപാവലിക്കു മുന്നോടിയായി പ്രതിവാരം 4000 ക്വിന്റല്വരെ വെളിച്ചെണ്ണ ഉത്തരേന്ത്യന് വ്യാപാരികള് കൊച്ചിയില്നിന്നു സംഭരിച്ചിരുന്നു. വെളിച്ചെണ്ണ 16,300 രൂപയിലും കൊപ്ര 10,000 രൂപയിലുമാണ്. സ്വര്ണം സ്വര്ണവില വീണ്ടും ഉയര്ന്നു. ആഭരണകേന്ദ്രങ്ങളില് പവന് 35,360 രൂപയില്നിന്നു 35,800 രൂപയായി. ഗ്രാമിനു വില 4420 രൂപയില്നിന്ന് 4475 രൂപയായി. ന്യൂയോര്ക്കില് ട്രോയ് ഔണ്സിന് 1767 ഡോളറില്നിന്ന് 1814 വരെ ഉയര്ന്ന ശേഷം വാരാന്ത്യം നിരക്ക് 1792 ഡോളറിലാണ്.സ്വര്ണം 50 ആഴ്ചകളിലെ ശരാശരിക്കു മുകളിലെത്തിയതിനാല് പുതിയ വാങ്ങലുകള്ക്ക് ഫണ്ടുകള് നീക്കം നടത്താം. അതേസമയം വാരാന്ത്യ ദിനത്തില് ഔണ്സിന് 22 ഡോളറിന്റെ തിരുത്തല് സംഭവിച്ചെങ്കിലും ബുള്ളിഷ് മനോഭാവത്തില് കാര്യമായ മാറ്റമുണ്ടായില്ല. സാങ്കേതികമായി വീക്ഷിച്ചാല് 18241835 ഡോളറിലേയ്ക്ക് അടുക്കാന് മഞ്ഞലോഹം ശ്രമിക്കാം.